정조 23년
正言權心彦疏曰伏以臣濫竊科第猥廁仕籍今已二十有六載矣素乏適時之器又蔑諧世之才退而守拙斂足追趨之路而不敢有進就之志者非必性習然也寔出於自知之審矣過蒙天地體物之盛德而終無棄物於造化之中挽近以來荐承恩命遍歷內外感激圖報非無其誠而差不選甚都做不得向者唱導之任濫叨於疾病之餘而不避反駒之誚粗效策駑之誠者惟以近淸光爲幸也翼左右爲榮也而隨處顚倒無往非罪退而訟愆罔知攸措矣薇垣之命忽下是際而天牌再臨院吏促駕臣驚惶隕越叩謝爲誠而第伏念諫職非人人所可據者雖以年氣超銳者當之鮮有不僨事而貽羞何況衰耗鈍劣千萬不似者如臣乎言官非陰拱之任也臺院非苟充之地臣何敢久玷淸班迷不知退哉玆暴實狀妄觸宸嚴伏乞聖慈俯諒衷懇亟遞臣職名仍治臣瀆擾之罪以爲冒進苟據者之戒焉臣竊伏惟念法久而弊理勢之必然者也法不行而緣法生弊弊不祛而因弊爲法則法愈壞而弊益甚矣顧何有制治未亂之意哉恭惟殿下丕承列聖朝熙洽之基誕受先大王艱大之遺戰戰兢兢臨深履薄已多年所而動遵成憲率由舊章科條秩秩粲然具備宜乎百度以貞庶績咸熙而或不免緣法而生弊因弊而爲法者何也實由於群下之不能宣掦導達而然也臣不敢知今日廷紳得有嘉謨嘉猷者入告于內順之于外曰斯謨斯猷惟我后之德者信有其人而臣未之見耶一日二日萬機至煩而惟殿下廣運之德摠以歸之於獨斷之勞嚮晦宴息實少其暇昧爽丕顯每多其時大聖人節宣保嗇之道於是乎有不及恤矣恭勞憂勤積以日月堯癯舜黴恐有涉於勞逸倒置之戒矣在臣子憂愛之誠殫竭左右此正其時而因循姑息殆成一套實無以振刷激發於牽補架漏之地以我殿下求助之聖意烏得不慨然而長歎也哉凡今之弊固不可一二殫擧而原其所由來則科目是已科目者士子拔身之階而朝家取人之路也設置之法意固已嚴且重矣而緣法生弊弊無以救焉因弊爲法法無以行焉試場殆同投鉤之劇戲科程便成獲雋之捷徑則病世道誤士習亶在於是將何有待而作興進與爲治之望也哉臣誠爲盛世憂之爲士子羞之爲有司惜之今不必索言竭論而若其救正之道則惟在於修明學校之政振刷科目之制而已嗚呼學校之政非不彬然可觀而考其實則猶有可言者內而陞庠殆非作成之道外而鄕塾幾絶絃誦之聲此其故何也實由於勸課之失其宜敎養之無其任也臣謂內而四學外而三百州皆以生進從榜目差遣敎授使之掌校政而春夏課製秋冬講誦一依書賢能之古制錄名成案每當科試先期上送于該曹用爲場屋之左契則必有齊整之道矣敎授之善於敎政者卽通仕路否則黜之以爲勸懲之方彼持名檢之敎授庶皆飭勵而報效矣若夫科目之制自有成憲不嚴而嚴不蕫而蕫惟在試官之得其人耳主試之道秉公爲一其次執法其次藻鑑藻鑑雖或不逮果能於秉公執法則何有於主試之道哉然則嚴科制之方在於試官之得人敦學校之政在於敎授之盡職而科道旣正士習亦正遵正道而進步必多需世之高才俊髦矣此特修時舊制振刷䫋俗之轉移間事耳伏願殿下財擇焉今之爲弊而關國家治亂之幾係民生休戚之分者莫有切於田還軍三政也夫田政旣有尺量之都案結負之元數以至境界之糾正賦稅之收納自有常法定例惟在主事者察飭與否不必持論而難醫之端莫辨之由專在於俵災之時雖以豐登之年亦有未播種未耕耘之處雖以歉荒之年亦有或稍實或尤甚之異災政信乎無歲無之而俵災之數例皆掩諱而歸之於不多數之科該監色自下操弄有以起爲陳而冒錄者有富民符同而分半者有抄得多員而暗錄者有陰自受賂而私錄者其他些少委曲罔有紀極此則邑倅親閱而實難卽地覺得査官摘奸而無以倉卒的發及夫磨勘之後則弄奸文簿中間抄出而私作已有只頒略略分播之數哀彼目不識丁之愚氓縱皆稱冤監色則隨問隨答者不過曰無多之結將何以如數排給云爾則民不過唏噓長難莫的告訴而止營邑勘簿之時例有情債而亦出於俵災之中隨處消瀜實惠之下究者亦幾何耶事過之後俵災文書爲監色之私簿因以掩匿之空外稱冤之民莫的端緖終不知元災結之爲幾許而所俵災之終如何田里之冤忿肩隨頭沒監色之伎倆年增歲加此豈朝家俵災之惠政也哉臣謂每年俵災之初八道及四都分劃元結數書揭備局大門各道及留營皆以該營之分劃者排俵列邑之數書揭各營營門各該邑則亦以本邑之分劃者排俵各面里之數書揭各官官門作爲上下照管明示無隱之定例而後邑倅正書該監色之俵災文書考準踏印分給該面該里使大小齊民各得目見而覈實以爲告官嚴處之道則監色之奸狀次第綻露而必有懲戢之道矣事若瑣細而救正之效無過是矣夫還政隨歲蓄積用備賑貸而什一之耗半分之留自有定例則宜無濫分亟斂之慮而備局句管之外巡兵兩營各司衙門皆以盡分取耗爲例故穀簿歲漸增加而留在庫中者少散在民間者多民以是受其弊而官以是受其弊而官以是繁其政矣噫齊民一夫家之終歲勤農者秋不滿十包而每戶巡還之數遂至於數十斛之內外則難於斂捧勢所判然官於是嚴其刑而苛其法民於是竭其力而破其産吏校從中玩弄上欺瞞而下誅求緣法之弊因弊之法無所不有一境騷撓如逢亂離四里逃散無以支保誰謂保民之還反以厲民者一至此極乎臣謹按王制曰國無九年之蓄則曰不足無六年之蓄則曰急無三年之蓄則國非其國信斯言也則今之穀簿雖曰夥然在庫無多則謂無一年之蓄亦可也以古觀今豈非遑急之甚者乎爲今而計固莫如蓄還穀以實倉還減還摠以安民然後他可論也臣謂一邑中以還爲穀者統以合計以分之折定爲三年之蓄而年各一倉分設三處使無相干犯嚴立科條每一倉定爲一年之還而如例分捧次第輪回則在穀陳不過三年在民還不過一分而官留二年之蓄民紓一年之力上下俱便官民胥安此豈非救正之一道乎以此道而均行於諸道列邑則雖有大小之異多寡之分其爲還政之利益亦大矣夫軍政凡係師律而簿籍之虛實簽括有要器械之利鈍修飭有方糧餉之儲峙斂散有道是皆有國大事而不可一日忘者也第緣升平日久人心狃玩簿籍之曠闕歸之於未了之案器械之腐敗置之於相忘之域糧餉之委輸拘之於襲謬之科而軍政於是乎莫可收拾雖無眼前之急而其於慮遠備豫之策亦何如云耶不病服藥雖云攝生之忌而有備無患實爲杜難之方縱不可過自繹騷正宜以時補綴也糧餉則以蓄積爲急器械則以修改爲先簽括則以充代爲要而充代之道三者之中最所難者民物蕃殖莫今日若也而簽括之艱窘此時切焉者何也富實强壯者冒托多岐而貧困孱劣者圖免無路故苟且編伍太半是逃老黃白雖甚悶急其將刻木而代立乎爲今而計固莫如諸般冒托者大加査櫛一竝推刷然後方可有措施之路矣而不有董飭而點閱則孰爲時急之務而汲汲齊整乎臣謂各道閫帥實爲禦侮節制之本也必使如例巡操以爲董率該各邑之道則庶皆飭厲而無一不趨於師律之中矣於軍政何有哉近年以來或緣歉歲或緣民弊巡操之停廢或至數十年之久故軍政之解弛未有甚於此時豈可一味伈泄不思所以振刷也哉凡此三政俱皆切民之急務也伏願殿下採納焉臣之待罪西邑亦嘗有耳聞而目覩者玆敢附陳焉曰勅需之弊也曰嶺阨之弊也夫勅需之弊竝站爲首其勢不得不委諸監色使之措辦供億於數百里之外客地凡節亦云難矣而監色則藉賴舞弄曲折多端別立條目各異名色而浮濫之費虛妄之用終至於千百爲計欲以裁減無以摘發欲以羞應無以支當此已難言之弊器皿鋪陳置之於主站別庫而監色主張出納實多幻弄之端奸竇日滋謬習歲增若此不已則前頭之臨急生事勢所必至其爲先事之慮亦大矣勅行之人員數不滿三十當站之供億多不過一日今以累數千之錢二三邑之官供億二十餘人於一日之間而其爲流弊至此之極乎臣謂竝站分供之法自今撤罷相考定例應入之數一依營關竝站運納主站而主站官設爲都廳專當供億則官是本邑之官事亦本邑之事其所周施措辦大勝於客地而監色輩雖欲容手無至太濫於官自照察之際矣使役若或不敷則吏卒奴婢竝站監領率來待於主站如入番之例而聽其指使則自有摠率之喜矣器皿鋪陳主站官照管而親閱出納則竝站之弊祛而支勅之道專矣然則勅需之弊庶可以釐革矣夫嶺阨之弊實爲關西一路却顧長慮處也邊上重地往來之捷逕相通嶺外諸處出沒之群盜潛入緩則竊發於村里急則潛踰於嶺阨以爲匿贓隱身之窟而邑宰無以詗察討營無以追捕此是淸北之通患也鳴呼嶺阨之爲險實是天險之不可升者也層嶂疊壁蔽日隱天東拖西延千里周遭南據北阻內外隔絶在蜀爲劍閣在秦爲崤函有金城天府之勢信乎天作而地設之以與東方者也豈不誠險且阻也而但其外內通行之路不可以杜絶故尋崖覓洞夤緣攀登之處而間關出路眞箇是箭括通天者故名其路曰嶺阨而嶺阨之形便東自江界之初境西至義州之終道凡七百里有餘而其間有甲峴嶺竹田嶺狄踰嶺狗峴嶺牟德嶺牛峴嶺車嶺了好味嶺月隱川嶺甫里見子嶺九階嶺緩項嶺棘城嶺磨斤潭嶺等嶺阨自以白頭西麓節節巖險以爲關西之藩蔽外此嶺阨則實無他道相通之路矣粵自衛滿逮至爲句麗壹是皆以嶺阨爲固隨帝動天下之兵而趨之唐宗屈萬乘之尊而臨之終無柰嶺阨何而威不能以制勢不能以奪則惟此嶺阨信是天下之大關防也而今無一時遮截之備一士守禦之具遂使穿窬之徒黨出沒於內外亦不之禁焉其爲卽地之歎當如何哉臣謂嶺阨之最上極處有若門限而爲一嶺之咽喉處卽設啓閉之關因置守直之士平時則譏其出入有警則防其窺覘有若閉函關而絶棧道則緩急俱有所恃而斷無疎虞之患矣斯當暇豫之時必先關防之憂者言雖似迂事實有待關不可不設而設不必壯雉堞列墩堡則經費不至於浩繁矣士不可不置而置不必備部曲具行伍則召募不至於繹騷矣樂赴之道取次行之守禦之策纖悉具之嶺各如例一無罅漏則鐵關金墉自成於咫尺之間矣其於向者之弊不期祛而自祛矣惟此兩條卽西路切急之弊伏願殿下澄省焉臣之以科目爲衆弊之源者誠以設科取士爲有國大政也繼之以三政者誠以斯民之安業樂生實係於此也附之以兩條者誠以關西一路之釐弊備患莫先於是也略擧梗槪未悉於節目之詳語不可了辭不達意而區區芹曝之誠有不能自已不避猥越敢陳無隱之說恕其罪而不以人廢言則亦臣愚之至願大幸臣無任云云省疏具悉仰陳好矣其中可以稟處者許令廟堂稟處爾其勿辭察職